**Το Πανεπιστήμιο Ιωαννίνων ξεκινά ένα πρωτοποριακό Μεταπτυχιακό Πρόγραμμα (MSc) στην Ψηφιακή Ιατρική στην Ελλάδα**

Το Πανεπιστήμιο Ιωαννίνων ανακοινώνει την έναρξη του καινοτόμου, διετούς και πλήρους φοίτησης Μεταπτυχιακού Προγράμματος Σπουδών (MSc) στην Ψηφιακή Ιατρική, απευθύνοντας ανοιχτή πρόσκληση σε μελλοντικούς ηγέτες και πρωτοπόρους του χώρου να συμβάλουν ενεργά στη διαμόρφωση της επόμενης εποχής στον τομέα της υγείας.

Πρόκειται για μια φιλόδοξη ακαδημαϊκή πρωτοβουλία, αποτέλεσμα της συνεργασίας τριών εκ των πλέον καταξιωμένων πανεπιστημιακών φορέων της χώρας, που εδρεύουν σε δύο στρατηγικής σημασίας πολιτιστικά και οικονομικά κέντρα: τα Ιωάννινα και την Κρήτη. Το Τμήμα Μηχανικών Επιστήμης Υλικών του Πανεπιστημίου Ιωαννίνων συνεργάζεται με την Ιατρική Σχολή και το Ινστιτούτο Βιοϊατρικών Ερευνών – Ίδρυμα Τεχνολογίας και Έρευνας (ΙΤΕ) για την υλοποίηση ενός προγράμματος υψηλής ποιότητας, με δύο σύγχρονες και αλληλοσυμπληρούμενες κατευθύνσεις: Ανάλυση Δεδομένων στον Τομέα της Υγείας και Ψηφιακός Μεατσχηματισμός Υγείας. Το νέο μεταπτυχιακό αποσκοπεί στην παροχή διεπιστημονικής γνώσης και δεξιοτήτων που απαιτούνται για την ενίσχυση της καινοτομίας στον ταχέως αναπτυσσόμενο τομέα της ψηφιακής υγείας. Απευθύνεται τόσο σε επαγγελματίες (σε αρχικά ή πιο ώριμα στάδια της καριέρας τους), όσο και σε αποφοίτους που μόλις ολοκλήρωσαν τις προπτυχιακές τους σπουδές. Η πρόσβαση στο πρόγραμμα είναι ανοικτή σε απόφοιτους Ιατρικών Σχολών, Φαρμακευτικής, Θετικών Επιστημών, Πολυτεχνικών και Οικονομικών Σχολών και λοιπών συναφών σπουδών. Με έμφαση στην προετοιμασία ηγετών με διεθνή εμβέλεια, το MSc στην Ψηφιακή Υγεία προσφέρει ένα στιβαρό ακαδημαϊκό υπόβαθρο τόσο στη διοίκηση όσο και στην τεχνολογία, πλαισιωμένο από μια ουσιαστική διεθνή εμπειρία. Οι φοιτητές θα έχουν την ευκαιρία όχι μόνο να αποκτήσουν πολύτιμη γνώση, αλλά και να αναπτύξουν ένα ευρύ, πολυπολιτισμικό δίκτυο επαφών εντός τριών κορυφαίων ακαδημαϊκών κοινοτήτων. Το πρόγραμμα ξεχωρίζει, καθώς προσφέρει εξειδίκευση σε πέντε τομείς αιχμής: Θεμελιώσεις της Ψηφιακής Υγείας και της Πληροφορικής, Τεχνολογίες Πληροφορικής και Επικοινωνιών (ICT), Επιστήμη Δεδομένων, Λήψη Αποφάσεων βάσει Δεδομένων στον Τομέα της Υγείας, Έρευνα στην Υγειονομική Περίθαλψη, Ηθική και Ψηφιακός Μετασχηματισμός.

Αξιοσημείωτο είναι επίσης το γεγονός ότι το πρόγραμμα εντάσσεται στο ευρωπαϊκό δίκτυο DS4Health, μία στρατηγική συνεργασία μεταξύ έξι κορυφαίων ευρωπαϊκών ιδρυμάτων: NOVA University Lisbon, RWTH Aachen University, Πανεπιστήμιο Ιωαννίνων, Tel Aviv University, Institut Polytechnique de Paris, και University of Vienna. Η πρωτοβουλία αυτή προάγει τη διεπιστημονική και διακρατική καινοτομία και ενισχύει την ακαδημαϊκή αριστεία.

«Η έναρξη του νέου αυτού προγράμματος, σε συνεργασία με την Ιατρική Σχολή και το Ινστιτούτο Βιοϊατρικών Ερευνών του ΙΤΕ – έναν διεθνούς φήμης ερευνητικό οργανισμό με μακρά παράδοση στην αριστεία – αποτελεί ένα ακόμη αποφασιστικό βήμα για την ενίσχυση της διεθνούς παρουσίας του Τμήματος Μηχανικών Επιστήμης Υλικών του Πανεπιστημίου Ιωαννίνων», δήλωσε ο Καθηγητής Δημήτρης Φωτιάδης, Διευθυντής του Προγράμματος. «Παραμένουμε προσηλωμένοι στην προσφορά εμπειριών και εκπαιδευτικών δυνατοτήτων παγκόσμιας εμβέλειας, που ενδυναμώνουν το διεθνές προφίλ των φοιτητών μας και τους εξοπλίζουν για μια επιτυχημένη σταδιοδρομία σε στρατηγικούς και καινοτόμους τομείς της ψηφιακής υγείας».

Το MSc στην Ψηφιακή Υγεία είναι διετές και πλήρους φοίτησης, διαρθρωμένο σε τέσσερα εξάμηνα και αντιστοιχεί συνολικά σε 120 ECTS.

Τέλος, το πρόγραμμα φιλοξενείται σε έναν τόπο μοναδικής φυσικής ομορφιάς και ιστορικού πλούτου: τα Ιωάννινα, την πρωτεύουσα της Ηπείρου. Χτισμένα στη δυτική όχθη της γραφικής λίμνης Παμβώτιδας, τα Ιωάννινα είναι μια από τις πιο ατμοσφαιρικές πόλεις της Βόρειας Ελλάδας, με ισχυρή πολιτισμική ταυτότητα και μακραίωνη παράδοση, ιδιαίτερα γνωστά για τη φημισμένη αργυροχρυσοχοΐα τους στην Οθωμανική περίοδο. Ο τόπος ενδείκνυται για εξερεύνηση και έμπνευση.

Οι αιτήσεις έχουν ανοίξει.

Για περισσότερες πληροφορίες και προϋποθέσεις εισαγωγής επισκεφθείτε: https://ds4health.uoi.gr

Σχετικά με το Τμήμα Μηχανικών Επιστήμης Υλικών του Πανεπιστημίου Ιωαννίνων

Το Τμήμα ιδρύθηκε το 1999 και ανήκει στη Σχολή Μηχανικών. Προσφέρει πενταετή κύκλο σπουδών υψηλού επιπέδου στην Επιστήμη και Τεχνολογία των Υλικών. Η Μονάδα Ιατρικής Τεχνολογίας και Ευφυών Πληροφοριακών Συστημάτων (MedLab), η οποία υπάγεται στο Τμήμα, αποτελεί μια καινοτόμο και εξωστρεφή ερευνητική μονάδα, με έντονη δραστηριότητα στους τομείς της Βιοϊατρικής Μηχανικής και της ανάπτυξης ευφυών πληροφοριακών συστημάτων. Το έργο της έχει αναγνωριστεί διεθνώς για την επιστημονική αρτιότητα και την ανάπτυξη καινοτόμων ΤΠΕ εφαρμογών και προϊόντων.

Σχετικά με την Ιατρική Σχολή του Πανεπιστημίου Ιωαννίνων

Η Ιατρική Σχολή, η οποία ιδρύθηκε το 1977, ανήκει στη Σχολή Επιστημών Υγείας. Έχει κατακτήσει την κορυφή ανάμεσα στις ελληνικές ιατρικές σχολές, σύμφωνα με την κατάταξη του Πανεπιστημίου του Leiden (Ολλανδία) για τα έτη 2017, 2018 και 2019.

Σχετικά με το Ίδρυμα Τεχνολογίας και Έρευνας – ΙΤΕ (FORTH)

Το ΙΤΕ ιδρύθηκε το 1983 και αποτελεί ένα από τα μεγαλύτερα ερευνητικά κέντρα της Ελλάδας, με άρτια εξοπλισμένες εγκαταστάσεις, υψηλά καταρτισμένο προσωπικό και διεθνή αναγνώριση. Το ΙΤΕ απαρτίζεται από δέκα ερευνητικά ινστιτούτα και έχει έδρα το Ηράκλειο Κρήτης. Το Ινστιτούτο Βιοϊατρικών Ερευνών (ΙΒΕ), με έδρα τα Ιωάννινα, ιδρύθηκε το 1998 και από το 2001 αποτελεί το έβδομο ινστιτούτο του ΙΤΕ. Οι ερευνητικές του δραστηριότητες επικεντρώνονται σε τομείς βασικής μοριακής και κυτταρικής βιολογίας με εφαρμογές στη δημόσια υγεία και τη βιοϊατρική.